Diari Oficial de la Generalitat Valenciana


Sumari del DOGV 5752, del 29-04-2008 (2008/4904)

ORDE de 16 d'abril de 2008, de la Conselleria d'Economia, Hisenda i Ocupació, per la qual s'establixen les normes sobre la confecció de les propostes d'inventari de béns mobles dins del procediment d'inventari.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5752

Data del DOGV
:   29-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/4904


Data del document
:   16-04-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * propietat mobiliària
    * legislació

ORDE de 16 d'abril de 2008, de la Conselleria d'Economia, Hisenda i Ocupació, per la qual s'establixen les normes sobre la confecció de les propostes d'inventari de béns mobles dins del procediment d'inventari. [2008/4904]  
La Llei 14/2003, de Patrimoni de la Generalitat, en l'exposició de motius assenyala que esta norma dóna un caràcter unitari al patrimoni de la Generalitat, que està integrat pel conjunt de béns i drets que li pertanguen per qualsevol títol, així com el dels organismes públics vinculats o que en depenen, excloent-ne els béns i drets de les societats mercantils i de les fundacions públiques de la Generalitat.  
En este sentit, en l'article 15 de la llei mencionada s'establix que l'Inventari General de Béns i Drets de la Generalitat, es portarà i custodiarà en la Direcció General de Patrimoni, actualment la Sotssecretaria de la conselleria d'Economia Hisenda i Ocupació.  
Així mateix, l'article 16.2 establix que els departaments de la Generalitat exerciran les competències en la formació i valoració de l'inventari dels béns mobles i drets de propietat incorporal que hagen adquirit o tinguen adscrits, i hauran d'enviar totes les dades necessàries, en la forma en què es determine, per a la seua incorporació a l'Inventari General de Béns i Drets  
L'Ordre de 21 d'octubre de 1987 de la conselleria d'Economia i Hisenda, per la qual s'establixen les normes sobre la confecció de certificacions d'inventari de béns mobles, utillatge i béns (DOGV 699 de 10-11-1987), va disposar l'aprovació de la fitxa de certificació d'inventari, en la qual es va recollir la correspondència dels béns que contenia, amb els documents comptables de pagament dels dits béns i amb el centre on es troben ubicats.  
En l'actualitat es troba en la primera fase d'implantació el sistema informàtic SIG-Sistema d'Inventari de la Generalitat, destinat a dur a terme les funcions de confecció i manteniment de l'inventari en el qual hauran de quedar registrats tots els béns de naturalesa moble que siguen susceptibles de ser inventariats, independentment de la seua forma d'adquisició, des de l'entrada en vigor d'esta ordre.  
Esta progressiva implantació de les noves funcionalitats del sistema SIG requerix introduir unes noves pautes per a donar d'alta, modificar o donar de baixa els dits béns dins del procediment general d'inventari que es durà a terme a través d'esta aplicació.  
Per això es considera necessari regular el procediment que cal aplicar mentre no estiga implantada definitivament la connexió entre el sistema de comptabilitat CONTAG i el sistema d'inventari de la Generalitat SIG, ja que en eixe moment permetrà donar-los d'alta en l'inventari alhora que es comptabilitze la seua proposta de pagament.  
En conseqüència, a proposta de la Sotssecretaria de la conselleria d'Economia, Hisenda i Ocupació  
ORDENE  
Article 1   
La present ordre regula el procediment que cal aplicar per a donar d'alta, modificar o donar de baixa en l'inventari els béns mobles de les distintes conselleries o departaments que conformen l'administració de la Generalitat, les seues entitats autònomes i entitats de dret públic a les quals s'aplique en esta matèria la Llei de Patrimoni de la Generalitat.  
Article 2  
1. Els òrgans administratius de les distintes conselleries i organismes que tinguen adoptat com a sistema de comptabilitat el sistema CONTAG de la conselleria d'Economia, Hisenda i Ocupació i que adquirisquen la propietat de béns mobles susceptibles de ser inventariats, realitzaran la proposta d'alta d'inventari en el sistema SIG.  
2. De la proposta d'alta d'inventari, d'acord amb el model contingut en el sistema informàtic SIG, s'expediran dos exemplars que, units a la proposta del document comptable OK o ADOK que corresponga, aniran amb este en la tramitació administrativa.   
3. Una vegada comptabilitzada la proposta de pagament corresponent, un dels exemplars s'arxivarà junt amb l'original del document comptable i l'altre s'enviarà, junt amb la seua còpia, a l'òrgan gestor.  
4. Els òrgans administratius obligats a realitzar les propostes d'inventari, una vegada comptabilitzada la proposta de pagament, incorporaran en el sistema SIG les dades corresponents a exercici pressupostari, tipus de pressupost i núm. d'apunt per a així poder donar-ho d'alta en ferm.  
Article 3  
Els organismes que no tinguen adoptat com a sistema de comptabilitat el sistema CONTAG de la conselleria d'Economia, Hisenda i Ocupació, enviaran les dades que es recullen en l'annex I d'esta ordre al servici que tinga atribuïdes les competències en esta matèria de la conselleria d'Economia Hisenda i Ocupació i que correspondran a les altes, modificacions o baixes dels béns que es produïsquen.  
Article 4  
En el cas que l'òrgan competent en la tramitació dels expedients de contractació corresponents siga diferent del competent en la realització de les propostes de documents comptables, haurà de realitzar i enviar els dos exemplars de la proposta d'alta d'inventari junt amb la documentació necessària perquè este últim puga realitzar les propostes dels dits documents.  
Article 5  
Les adquisicions gratuïtes seran donades d'alta en el sistema SIG per mitjà de la introducció de les dades requerides, tenint en compte que el seu valor serà l'econòmic assignat i la data d'inventari correspondrà amb la data de la seua acceptació   
Article 6  
Quan el bé haja sigut efectivament registrat en l'Inventari, l'imprés de certificació d'inventari es trobarà disponible en el sistema SIG per a ser emés per a la seua impressió en el cas que fóra necessari.  
Article 7  
1. Les modificacions i baixes d'aquells béns registrats en el sistema SIG es realitzaran dins d'este mateix sistema.  
2. Les modificacions i baixes d'aquells béns no registrats en el sistema SIG hauran de ser comunicades al servici competent en la matèria de la conselleria d'Economia, Hisenda i Ocupació, fent constar la identificació del bé, la data de baixa o de modificació i el seu valor actual o residual, segons el cas.  
DISPOSICIÓ DEROGATÒRIA ÚNICA  
Queda derogada l'Ordre de 21 d'octubre de 1987 de la conselleria d'Economia i Hisenda, per la qual s'establixen les normes sobre la confecció de certificacions d'inventari de béns mobles, utillatge i béns.  
DISPOSICIONS FINALS  
Primera. Delegació  
S'autoritza els sotssecretari de la conselleria d'Economia, Hisenda i Ocupació per a dictar totes les instruccions que siguen necessàries per al desplegament i l'aplicació de la present ordre. Se l'autoritza, així mateix, per a determinar els models normalitzats que figuraran en el sistema informàtic SIG i per a establir aquells altres que considere necessaris en relació amb la gestió de l'Inventari General de Béns i Drets de la Generalitat.  
Segona. Entrada en vigor.  
La present ordre entrarà en vigor al mes de la publicació en el Diari Oficial de la Comunitat Valenciana.  
València, 16 d'abril de 2008  
El vicepresident segon i conseller d'Economia, Hisenda i Ocupació  
GERARDO CAMPS DEVESA  
ANNEX I  
En cada proposta d'inventari s'hauran d'incloure les dades següents, d'acord amb les instruccions següents, que s'apliquen en cada cas.  
a) Import: import d'adquisició o valor del bé.  
b) Adquisició: forma d'adquisició del bé (compra, donació, cessió, etc)  
c) Exercici pressupostari, data de comptabilització i núm. apunt: dades de comptabilització del document comptable de proposta de pagament.  
d) Organisme, secció, servici, centre gestor i unitat de l'organisme:  
Es correspondran amb les dades relatives a la classificació orgànica administrativa de l'organisme.  
e) Tercer: nom, denominació o raó social del proveïdor o transferent.  
f) Classificació econòmica de la despesa a nivell de subconcepte econòmic (cinc dígits) en la comptabilitat pressupostària i amb descripció del tipus de despesa.  
g) Tipus d'inventari: A (annex) i núm. d'inventari assignat en l'organisme.  
h) Família i subfamília en què s'incardina el bé de les establides en el sistema. Segons la classificació establida en SIG.  
i) Cost unitari, unitats, cost total dels béns.  
j) Detall: descripció del bé concret que permeta la seua identificació.  
k) Destí: unitat administrativa a què s'adscriurà el bé.  
l) Òrgan competent que firma la proposta d'alta en l'inventari